Predaj zariadenia sa spustí 21. júla v Európe a ďalších 43 krajinách.
- Živé vysielanie prezradilo detaily o telefóne Nothing Phone 1.
- Zaujímavý súbor LED svetiel na zadnej strane tvorcovia nazvali "The Glyph".
- Smartfón pobeží na procesore Qualcomm Snapdragon 778G Plus a grafike Adreno 642L.
- Najlacnejšia verzia zariadenia bude stáť 469 eur, najdrahšia 549 eur.
Bývalý generálny riaditeľ a spoluzakladateľ čínskeho výrobcu mobilných telefónov OnePlus Carl Pei včera počas živého vysielania predstavil detaily k telefónu Nothing Phone 1. Informoval o tom portál Android Authority.
Po internete už dlhšiu dobu kolujú rôzne informácie o mobile Nothing Phone 1, až včera sme sa však počas prezentácie dočkali detailov priamo od výrobcu. Ten prezradil veľa podrobností o zariadení či jeho dostupnosti. Celý záznam z akcie si môžete pozrieť nižšie.
Záznam z prezentácie Nothing Phone 1:
Za jednu z dominánt telefónu môžeme považovať jeho dizajn. Mobil bude k dispozícii v bielej a čiernej farbe, avšak zadná strana je zo skla. To umožňuje nakuknúť, ako je telefón zostrojený. Podobný prehľadný výzor majú aj bezdrôtové slúchadlá Nothing Ear 1, ktoré bude výrobca dodávať v rovnakých farbách ako mobil.
Súčasťou estetického vzhľadu zariadenia je súbor LED svetiel, ktoré Carl Pei pomenoval ako "The Glyph". Používateľ má možnosť si ich blikanie prispôsobiť. Následne ho svetlo môže upozorniť na prichádzajúci hovor či novú správu.
Počas nabíjania systém vytvára peknú animáciu a "Glymph" sa vám môže zísť aj pri využívaní fotoaparátu či posvietení si v tme.
Technické detaily a cena
Zariadenie bude disponovať procesorom Qualcomm Snapdragon 778G Plus a grafikou Adreno 642L. Pobeží na operačnom systéme Nothing OS (1) na základe Android 12. Smartfón má hliníkový rám, 6,55-palcový OLED displej s rozlíšením 1 080 × 2 400 pixelov. Disponuje vzorkovacou frekvenciou dotyku 240 Hz, obnovovacou frekvenciou 120 Hz, sklom Gorilla Glass 5 a podporuje HDR10+. Ďalšie detaily nájdete na oficiálnej stránke výrobcu.
Nothing Phone 1 bude k dispozícii v troch variantoch. Verzia s 8 GB RAM a 128 GB úložiskom bude stáť 469 eur, za 8 GB RAM a 256 GB úložného priestoru zaplatíte 499 eur a za tretiu variáciu s 12 GB RAM a 256 GB úložiskom "vysolíte" 549 eur. Tretí model zatiaľ nie je k dispozícii, podľa výrobcu by mal byť dostupný niekedy neskôr v lete.
Predaj Nothing Phone 1 sa spustí 21. júla, a to najmä na webovej stránke, avšak zariadenie sa dostane aj na pulty vybraných operátorov a predajcov. Telefón bude k dispozícii v Európe, Veľkej Británii, Austrálii, Indii a ďalších 40 krajinách okrem USA.